Diari Oficial de la Generalitat Valenciana


Sumari del DOGV 9687, del 20-09-2023 (2023/9544)

ORDRE 1/2023, de 13 de setembre, de la Conselleria de Medi Ambient, Aigua Infraestructures i Territori, per la qual s'estableixen les bases reguladores per a la concessió de subvencions destinades a ajuntaments de la Comunitat Valenciana per a la modernització i transparència del planejament urbanístic vigent.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9687

Data del DOGV
:   20-09-2023

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2023/9544


Data del document
:   13-09-2023

Organisme emissor


Tipus de document
:   Ordre

Anàlisi jurídica

 Descriptors 

:   * Conselleria de Medi Ambient, Aigua, Infraestructures i Territori
    * administració local
    * legislació
    * transparència administrativa

ORDRE 1/2023, de 13 de setembre, de la Conselleria de Medi Ambient, Aigua Infraestructures i Territori, per la qual s'estableixen les bases reguladores per a la concessió de subvencions destinades a ajuntaments de la Comunitat Valenciana per a la modernització i transparència del planejament urbanístic vigent. [2023/9544]  
Índex  
Preàmbul  
Article únic. Aprovació de bases reguladores de subvencions  
Disposició addicional única. Clàusula de no-incidència pressupostària  
Disposició derogatòria única  
Disposicions finals  
Primera. Habilitació  
Segona. Entrada en vigor  
Annex. Bases reguladores  
Base 1. Objecte i règim jurídic  
Base 2. Beneficiaris. Requisits per a obtindre la condició de beneficiari i manera d'acreditar-los  
Base 3. Òrgans competents per a la tramitació i resolució del procediment  
Base 4. Procediment de concessió  
Base 5. Convocatòria Publicació, forma i termini de presentació de sol·licituds  
Base 6. Criteris objectius d'atorgament de la subvenció i, si és el cas, ponderació d'aquests.  
Base 7. Resolució del procediment i termini màxim per a notificar  
Base 8. Activitat subvencionable  
Base 9. Quantia de la subvenció o criteris per a la determinació d'aquesta  
Base 10. Despeses subvencionables  
Base 11. Justificació de les subvencions. Termini i forma de justificació  
Base 12. Obligacions dels ajuntaments beneficiaris  
Base 13. Compatibilitat de les subvencions  
Base 14. Modificació de la resolució de concessió i reintegrament  
Base 15. Mètode de comprovació de la realització de l'activitat a través del corresponent pla de control  
Base 16. Protecció de dades de caràcter personal  
  
  
Preàmbul  
  
L'article 49.1.9.a de la Llei orgànica 5/1982, d'1 de juliol, de l'Estatut d'Autonomia de la Comunitat Valenciana, atribueix la competència exclusiva a la Generalitat en matèria d'ordenació del territori i del litoral, urbanisme i habitatge.  
1. Un dels objectius prioritaris de la Generalitat, a través de la Conselleria de Política Territorial, Obres Públiques i Mobilitat, és fomentar la transparència del planejament urbanístic vigent.  
A aquest efecte, l'Administració ha de vetlar per l'actualització de la informació urbanística i, amb això, augmentar la transparència i facilitar l'accés a la informació pública en la matèria.  
Tant la Llei 19/2013, de 9 de desembre, de transparència, accés a la informació pública i bon govern, com, en l'àmbit autonòmic, l'actual Llei 1/2022, de 13 d'abril, de la Generalitat, de transparència i bon govern de la Comunitat Valenciana, suposen per a les administracions públiques el compliment de determinats objectius entre els quals es troba incrementar i reforçar la transparència en l'activitat pública mitjançant l'articulació d'una sèrie d'obligacions de publicitat activa, i el reconeixement i la garantia de l'accés dels ciutadans i les ciutadanes a la informació pública.  
L'esmentada Llei 1/2022 dedica el seu títol I a la transparència de l'activitat pública, referint-se en el capítol II, concretament en l'article 24, a la informació relativa a ordenació del territori, urbanisme i medi ambient dins de les obligacions de publicitat activa de l'Administració.  
En l'àmbit urbanístic, el Reial decret legislatiu 7/2015, de 30 d'octubre, pel qual s'aprova el text refós de la Llei de sòl i rehabilitació urbana estableix en el seu article 5, entre els drets dels ciutadans, l'accés a la informació de què disposen les administracions públiques sobre l'ordenació urbanística, i en el seu article 25.4 indica que «les administracions públiques competents impulsaran la publicitat telemàtica del contingut dels instruments d'ordenació territorial i urbanística en vigor».  
Per la seua banda, el text refós de la Llei d'ordenació del territori, urbanisme i paisatge, aprovat pel Decret legislatiu 1/2021, de 18 de juny, es refereix en la seua disposició addicional segona a la Plataforma Urbanística Digital, que es constitueix com l'entorn virtual en el qual es deposita la informació urbanística de la Comunitat Valenciana en format digital, per a l'accés lliure i gratuït.  
2. La disposició transitòria quarta del text refós de la Llei d'ordenació del territori, urbanisme i paisatge, aprovat pel Decret legislatiu 1/2021, de 18 de juny, es refereix a la no necessitat d'adaptació del planejament general, establint que els municipis no estaran obligats a promoure un expedient d'adaptació del seu planejament urbanístic a l'actual text refós. I afig que els plans generals, les normes subsidiàries de planejament i els projectes de delimitació de sòl urbà aprovats abans del 20 d'agost de 2014 s'assimilaran, a l'efecte de la seua aplicació, al pla general estructural.  
És una realitat que són nombrosos els ajuntaments de menys de 50.000 habitants que compten amb un planejament general, que en moltes ocasions està constituït per plans generals no homologats, normes subsidiàries o delimitació de sòl urbà, les determinacions del qual no són concordes íntegrament amb el que es disposa en la Llei 5/2014, de 25 de juliol, d'ordenació del territori, urbanisme i paisatge de la Comunitat Valenciana, que han patit nombroses modificacions i/o que han sigut completats mitjançant plans de desenvolupament durant la seua vigència.  
D'altra banda, el Decret 65/2021, de 14 de maig, del Consell, de regulació de la Plataforma Urbanística Digital i de la presentació dels instruments de planificació urbanística i territorial, se centra en l'elaboració, la difusió i l'accés a la informació urbanística a través de la utilització de mitjans electrònics. El decret normalitza la presentació de documents tècnics i estableix unes condicions mínimes i unificades en el seu format de presentació i en la nomenclatura de la classificació i qualificació del sòl i la seua representació gràfica, tot això amb la finalitat de garantir el seu accés i divulgació per mitjans electrònics.  
  
Per això és necessari que els ajuntaments amb planejament no adaptat a la Llei 5/2014, de 25 de juliol, amb moltes modificacions o desenvolupaments parcials, escometen una modernització dels seus instruments de planejament que permeta dotar de la màxima transparència l'urbanisme.  
3. Mitjançant aquesta ordre de bases es pretén fomentar que aquells ajuntaments els instruments urbanístics originaris dels quals no estiguen adaptats a la Llei 5/2014, de 25 de juliol, modernitzen el seu planejament a través de l'elaboració d'un text consolidat del planejament urbanístic vigent que reculla l'instrument urbanístic originari (pla general, normes subsidiàries, delimitació de sòl urbà o, si és el cas, homologació global del planejament general a la Llei 6/1994, de 15 de novembre, de la Generalitat Valenciana, reguladora de l'activitat urbanística, LRAU), i incorpore les seues modificacions posteriors i el planejament de desenvolupament. Tot això, utilitzant sempre una base cartogràfica de referència actualitzada en la mesura que siga possible, que, per al cas de representacions a escala 1:5.000, serà la base cartogràfica CV05 de l'Institut Cartogràfic Valencià, sobre la qual es digitalitzarà aquesta versió consolidada, però sense possibilitat d'efectuar cap modificació de les determinacions de caràcter normatiu dels instruments de planejament consolidats.  
Així, el text consolidat tindrà com a finalitat la transparència i comprensió de la informació urbanística. Per a fins jurídics, el seu contingut pot contrastar-se amb els textos diligenciats, aprovats i publicats vigents. La redacció de versions consolidades de planejament no té cap tramitació específica, ja que es tracta d'un mer treball tècnic editorial i de composició.  
4. De conformitat amb el que es disposa en el Decret 128/2017, de 29 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, es constata que les ajudes d'aquesta ordre són compatibles amb el mercat comú i no estan subjectes a la notificació prevista en l'article 108 del Tractat de funcionament de la Unió Europea (TFUE), per no reunir tots els requisits de l'article 107.1 del mateix tractat, en concret, per no suposar avantatge econòmic, ja que les entitats a les quals van dirigides les subvencions, els ajuntaments de la Comunitat Valenciana, no desenvolupen activitats econòmiques en les quals puguen oferir béns o serveis en el mercat, i per això no hi ha la possibilitat de falsejament de la competència que afecte els intercanvis comercials entre els estats membres.  
  
En l'elaboració d'aquesta ordre s'han tingut en compte els principis de bona regulació en l'exercici de la potestat reglamentària establits en l'article 129 de la Llei 39/2015, d'1 d'octubre, del procediment administratiu comú de les administracions públiques.  
  
Es compleixen els principis de necessitat i eficàcia, en la mesura en què es busca l'accés de les persones a la informació urbanística.  
Quan s'instrumenta una mesura de foment, no s'introdueix cap restricció de drets, garantint-se el principi de proporcionalitat. Així mateix, aquesta ordre de bases resulta coherent amb la normativa nacional i de la Unió Europea, complint el principi de seguretat jurídica, per a generar un marc normatiu estable, predictible, integrat, clar i de certitud, que en facilite el coneixement i la comprensió. Es respecta el principi de transparència, atés que en la seu electrònica de la conselleria amb competències en matèria d'urbanisme es facilita l'accés senzill i actualitzat de l'estat de tramitació de l'ordre. Quant al principi d'eficiència, aquesta ordre pretén facilitar l'accés a la informació urbanística, així com el coneixement i la comprensió del planejament municipal per part dels qui intervenen en el planejament i, en conseqüència, la redacció de projectes urbanístics.  
  
Atés l'objectiu d'aconseguir la modernització i transparència del planejament urbanístic municipal vigent, es fomenta que aquells ajuntaments els instruments urbanístics dels quals no estiguen adaptats a la legislació urbanística vigent, la Llei 5/2014 d'ordenació del territori, urbanisme i paisatge i hagen patit un determinat nombre de modificacions, modernitzen el seu planejament a través de l'elaboració d'un text consolidat, digitalitzat, del planejament general que reculla l'instrument urbanístic originari i incorpore les seues modificacions posteriors i el planejament de desenvolupament, per això s'han estat incloent subvencions a aquest efecte en els plans estratègics de subvencions d'aquesta conselleria. Així, s'han aprovat les ordres 4/2021, de 3 de setembre, i 10/2022, de 23 de setembre, de la Conselleria de Política Territorial, Obres Públiques i Mobilitat de contingut similar. Per resolució de 5 de maig de 2023, de la Conselleria de Política Territorial, Obres Públiques i Mobilitat, s'aprovà el pla estratègic de subvencions per al període 2023-2025, publicat al DOGV de 30 de maig de 2023.  
  
Per tot el que s'ha exposat, fent ús de les facultats conferides per l'article 28.e de la Llei 5/1983, de 30 de desembre, del Consell, i els articles 160.2.b i 165.1 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions i el Decret 177/2020, del Consell, d'aprovació del Reglament orgànic i funcional de la Conselleria de Política Territorial, Obres Públiques i Mobilitat,  
  
ORDENE  
  
Article únic. Aprovació de bases reguladores de subvencions  
S'aproven les bases reguladores per a la concessió de subvencions destinades a ajuntaments de la Comunitat Valenciana per a la modernització i transparència del planejament urbanístic vigent que es contenen en l'Annex d'aquesta ordre.  
  
  
DISPOSICIÓ ADDICIONAL  
  
Única. Clàusula de no-incidència pressupostària  
Aquesta ordre no té incidència econòmica; no obstant això, la despesa corresponent a les convocatòries basades en aquesta ordre ha d'estar dotada pels pressupostos de la Generalitat.  
DISPOSICIÓ DEROGATÒRIA  
  
Única  
Amb l'entrada en vigor d'aquesta ordre, queden derogades totes les disposicions del mateix rang o d'un rang inferior que s'oposen al que s'estableix en aquesta.  
No obstant això, l'Ordre 4/2021, de 3 de setembre, de la Conselleria de Política Territorial, Obres Públiques i Mobilitat, per la qual s'aproven les bases reguladores per a la concessió de les ajudes destinades a ajuntaments de la Comunitat Valenciana per a la modernització i transparència del planejament urbanístic vigent, l'ORDRE 10/2022, de 23 de setembre, de la Conselleria de Política Territorial, Obres Públiques i Mobilitat, per la qual s'estableixen les bases reguladores i la convocatòria per a l'any 2022 de les subvencions destinades a ajuntaments de la Comunitat Valenciana per a la modernització i transparència del planejament urbanístic vigent, les seues respectives instruccions del director general, de 22 de setembre de 2021 i 29 de setembre de 2022, i altres resolucions i consultes publicades en el seu desenvolupament, romandran vigents fins que hagen desplegat tots els seus efectes respecte a les subvencions concedides a l'empara d'aquestes ordres.  
  
  
DISPOSICIONS FINALS  
  
Primera. Habilitació  
Habilitar la direcció general competent en matèria d'urbanisme per a dictar les instruccions necessàries per a l'aplicació i execució d'aquesta ordre i de les seues corresponents convocatòries.  
  
Segona. Entrada en vigor  
Aquesta ordre entrarà en vigor l'endemà de ser publicada en el Diari Oficial de la Generalitat Valenciana.  
  
València, 13 de setembre de 2023  
  
La consellera de Medi Ambient, Aigua,  
Infraestructures i Territori,  
SALOMÉ PRADAS TEN  
  
  
  
Annex  
Bases reguladores per a la concessió de subvencions destinades a ajuntaments de la Comunitat Valenciana per a la modernització i transparència del planejament urbanístic vigent  
  
Base 1. Objecte i règim jurídic  
1. Aquesta ordre estableix les bases per a la concessió de subvencions destinades a ajuntaments de la Comunitat Valenciana per al finançament de la modernització i transparència del seu planejament urbanístic vigent, mitjançant l'elaboració d'un text consolidat del planejament urbanístic i la seua digitalització.  
2. Les subvencions previstes en aquestes bases reguladores pretenen fomentar la modernització i transparència del planejament urbanístic municipal vigent.  
3. Aquestes bases reguladores, així com les subvencions a què es refereixen, es regiran, amb caràcter general, per la següent legislació:  
  
Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions. (LHP)  
Llei 38/2003, de 17 de novembre, general de subvencions (LGS), i el seu reglament, aprovat mitjançant Reial decret 887/2006, de 21 de juliol.  
Reial decret 887/2006, de 21 de juliol, pel qual s'aprova el reglament de la Llei 38/2003, de 17 de novembre, general de subvencions.  
  
Reial decret 130/2019, de 8 de març, pel qual es regula la Base de dades nacional de subvencions, publicitat de les subvencions i altres ajudes públiques.  
Llei 5/1983, de 30 de desembre, del Consell.  
Llei 39/2015, d'1 d'octubre, del procediment administratiu comú de les administracions públiques (LPAC).  
Llei 1/2022, de 13 d'abril, de la Generalitat, de transparència i bon govern de la Comunitat Valenciana.  
Decret 128/2017, de 29 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques.  
Text refós de la Llei d'ordenació del territori, urbanisme i paisatge de la Comunitat Valenciana, aprovat per Decret legislatiu 1/2021, de 18 de juny, del Consell.  
Llei 14/2017, de 10 de novembre, de la Generalitat, de memòria democràtica i per a la convivència de la Comunitat Valenciana.  
Llei 4/2023, de 28 de febrer, per a la igualtat real i efectiva de les persones trans i per a la garantia dels drets de les persones LGTBI.  
Decret 118/2022, de 5 d'agost, del Consell, pel qual es regula la inclusió de clàusules de responsabilitat social en la contractació pública i en les convocatòries d'ajudes i subvencions.  
4. Les subvencions previstes en aquestes bases no precisen notificació a la Comissió Europea per no reunir els requisits de l'article 107 del Tractat de funcionament de la Unió Europea.  
  
Base 2. Beneficiaris. Requisits per a obtindre la condició de beneficiari i manera d'acreditar-los  
Podran obtindre la condició de beneficiari d'aquestes subvencions els ajuntaments de la Comunitat Valenciana que reunisquen els següents requisits:  
a) Que tinguen una població inferior a 50.000 habitants  
b) Que el seu planejament general no estiga adaptat a la Llei 5/2014, de 25 de juliol, i haja sigut desenvolupat i/o modificat, almenys, per deu instruments de planejament urbanístic, segons articles 14.2 i 14.3 del text refós de la Llei d'ordenació del territori, urbanisme i paisatge aprovat per Decret legislatiu 1/2021, de 18 de juny, del Consell.  
  
c) Que complisquen amb les prescripcions d'aquestes bases i de les corresponents convocatòries.  
No podran obtindre la condició de beneficiaris aquells ajuntaments en els quals concórrega alguna de les prohibicions previstes en l'article 13 de la Llei 38/2003, de 17 de novembre. Els ajuntaments sol·licitants justificaran que no es troben incursos en cap de les circumstàncies previstes en l'article 13 de la Llei 38/2003, de 17 de novembre, mitjançant declaració responsable de l'entitat sol·licitant.  
Tampoc podrà obtindre la condició de beneficiària l'entitat que haja rebut ajudes per l'elaboració del text consolidat de planejament urbanístic en convocatòries anteriors d'aquesta conselleria.  
La manera d'acreditar les circumstàncies anteriors consistirà en la documentació que, a aquest efecte, s'establisca en cada convocatòria.  
  
Base 3. Òrgans competents per a la tramitació i resolució del procediment  
1. L'òrgan competent per a l'inici i la resolució del procediment de concessió, i altres formes de finalització del procediment, serà la direcció general competent en matèria d'urbanisme.  
2. L'òrgan competent per a l'ordenació i instrucció del procediment serà la subdirecció general competent en matèria d'urbanisme que comprovarà el compliment de les condicions imposades en les bases reguladores i convocatòria corresponent per a adquirir la condició d'ajuntament beneficiari, i realitzarà d'ofici quantes actuacions siguen necessàries per a la determinació, el coneixement i la comprovació de les dades en virtut de les quals ha de formular-se una proposta de resolució, emetent, en tot cas, informe a aquest efecte en els termes establits en la convocatòria.  
En els supòsits de vacant, absència o malaltia de la persona titular de l'òrgan instructor, actuarà com a suplent la persona que ocupe la prefectura de servei encarregada de la matèria i, si és el cas, qui designe la direcció general competent en matèria d'urbanisme.  
3. Per a l'estudi i la valoració de les sol·licituds, es constituirà una comissió de valoració integrada pels següents cinc membres titulars:  
  
a) La persona titular de la subdirecció general competent en matèria d'urbanisme, que presidirà la Comissió.  
b) La persona titular del servei competent en la matèria objecte de subvenció.  
c) Tres vocalies designades per la persona titular de la direcció general amb competències en matèria d'urbanisme, i seleccionades d'entre el seu personal funcionari pertanyent als grups A-1 o A-2, designant, entre aquestes, la persona que exercirà la secretaria.  
La suplència de qualsevol de les persones membres titulars serà designada per la direcció general competent en matèria d'urbanisme, d'entre el seu personal funcionari pertanyent als grups A-1 o A-2.  
4. El funcionament de la comissió de valoració es regirà, en el que no està previst expressament en aquestes bases reguladores o en la convocatòria, per les normes de funcionament dels òrgans col·legiats previstes en la Llei 40/2015, d'1 d'octubre, de règim jurídic del sector públic.  
La comissió de valoració formularà l'oportuna proposta de resolució del procediment de concessió, en els termes establits en la convocatòria.  
  
5. En la composició de la comissió de valoració es procurarà observar el principi de presència equilibrada de dones i homes, d'acord amb la disposició addicional primera de la Llei orgànica 3/2007, de 22 de març, per a la igualtat efectiva de dones i homes.  
  
Base 4. Procediment de concessió  
1. La concessió de les subvencions es durà a terme en règim de concurrència competitiva, pel procediment previst en l'article 164 de la Llei 1/2015, LHPV i els articles 23 i següents de la 38/2003, així com articles 55 i següents de l'RD 887/2006, de 21 de juliol, pel qual s'aprova el Reglament de la Llei 38/2023.  
2. En la gestió es respectaran els principis de publicitat, transparència, objectivitat, igualtat i no discriminació; eficàcia en el compliment dels objectius fixats per l'Administració concedent, i eficiència en l'assignació i utilització dels recursos públics, establits en l'article 8.3 de la Llei 38/2003, de 17 de novembre, i també, sense perjudici de la resta d'obligacions legals, es respectaran els principis generals establits en l'article 2 de la Llei 1/2022, de 13 d'abril, de la Generalitat, de transparència i bon govern de la Comunitat Valenciana.  
  
  
Base 5. Convocatòria Publicació, forma i termini de presentació de sol·licituds  
1. La convocatòria es publicarà en el Diari Oficial de la Generalitat Valenciana i a través de la Base de dades nacional de subvencions (BDNS), i en aquesta s'establirà el termini i la forma de presentació de les sol·licituds.  
2. El termini per a la presentació de les sol·licituds, signades electrònicament, no podrà ser inferior a quinze dies hàbils comptats des de l'endemà de la publicació de la convocatòria en el Diari Oficial de la Generalitat Valenciana. La presentació de qualsevol sol·licitud fora de termini donarà lloc a la seua inadmissió.  
3. La presentació de sol·licituds i la documentació que es requerisca en la convocatòria per a l'obtenció de les subvencions regulades en aquesta ordre, es realitzarà mitjançant tràmit electrònic, a través de la seu electrònica de la Generalitat (https:sede.gva.es).  
La sol·licitud i els models normalitzats o formularis de la documentació exigits seran d'ús obligatori per als ajuntaments interessats, de conformitat amb l'article 66.6 de la Llei 39/2015, d'1 d'octubre, del procediment administratiu comú de les administracions públiques, i estaran a la disposició dels sol·licitants en el tràmit electrònic corresponent, en l'enllaç que s'especifique en la convocatòria.  
  
Els ajuntaments estan obligats a la realització de qualsevol tràmit que es derive d'aquest procediment a través de mitjans electrònics.  
  
No s'admetrà qualsevol sol·licitud presentada seguint un procediment diferent del que es descriu ací.  
La participació en la convocatòria mitjançant la presentació de la sol·licitud d'acord amb aquestes bases reguladores implica l'acceptació d'aquestes i el compromís del seu compliment.  
4. Si la sol·licitud i documentació presentada junt aquesta no reunira els requisits exigits en aquestes bases i les corresponents convocatòries, es requerirà a la part interessada que, en un termini de 10 dies hàbils, esmene la falta o acompanye els documents requerits, amb indicació que, si no ho fera així, es considerarà que desisteix de la seua sol·licitud, mitjançant resolució dictada en els termes previstos en l'article 21 de la Llei 39/2015, d'1 d'octubre, del procediment administratiu comú de les administracions públiques, d'acord amb el que s'estableix en l'article 23.5 de la Llei 38/2003, de 17 de novembre.  
La notificació dels tràmits derivats de la instrucció s'efectuarà per mitjans electrònics, a través de la seu electrònica https://sede.gva.es/va/ i, si és el cas, publicats en el Diari Oficial de la Generalitat Valenciana, d'acord amb el que disposen la Llei 39/2015 i la Llei 38/2003, de 17 de novembre.  
L'esmena de la sol·licitud i qualsevol aportació documental es realitzarà mitjançant tràmit electrònic a través de la seu electrònica de la Generalitat, https://sede.gva.es/va/, en l'enllaç i manera que s'especifique en la convocatòria.  
  
Base 6. Criteris objectius d'atorgament de la subvenció i, si és el cas, ponderació d'aquests  
1. Per a l'atorgament de la subvenció es valoraran els següents criteris objectius amb la ponderació que s'especifica:  
Població del municipi, segons l'última xifra de població oficial publicada en la data de la convocatòria, conforme al reial decret regulador de la matèria (màxim 23 punts).  
Els punts s'assignaran a cada sol·licitud que reuneix requisits per a ser valorada de la següent manera:  
  
Ajuntaments amb població fins a 5.000 habitants 23 punts  
Ajuntaments amb població 5.001 fins a 10.000 habitants 18 punts  
Ajuntaments amb població de 10.001 fins a 20.000 habitants 13 punts  
Ajuntaments amb població de 20.001 fins a 30.000 habitants 7 punts  
Ajuntaments amb població de 30.001 fins a 49.999 habitants 2 punts  
  
  
Planejament general vigent més antic. Tindran preferència els ajuntaments amb planejament general vigent més antic, segons el següent ordre (màxim 25):  
  
Ajuntaments amb delimitació de sòl urbà o normes subsidiàries, amb aprovació anterior a l'any 1990 25 punts  
Ajuntaments amb delimitació de sòl urbà o normes subsidiàries, amb aprovació l'any 1990 o posterior. 20 punts  
Ajuntaments amb pla general no homologat a la Llei 6/1994, de 15 de novembre, de la Generalitat Valenciana, reguladora, LRAU 15 punts.  
Ajuntaments amb pla general tramitat de conformitat amb l'LRAU, però no adaptat a la Llei 16/2005, de 30 de desembre, de la Generalitat, urbanística valenciana, LUV 10 punts  
Ajuntaments amb pla general tramitat de conformitat amb la LUV, però no adaptat la Llei 5/2014, de 25 de juliol, de la Generalitat, d'ordenació el territori, urbanisme i paisatge 5 punts  
  
  
S'entendrà com a planejament general vigent el pla general, les normes subsidiàries o la delimitació de sòl urbà, o, si és el cas, homologació global del planejament general a la Llei 6/1994, de 15 de novembre, de la Generalitat Valenciana, reguladora de l'activitat urbanística, LRAU.  
En el cas de planejament general homologat a la Llei 6/1994, de 15 de novembre, de la Generalitat Valenciana, reguladora, LRAU, l'antiguitat del planejament serà la de l'acord d'aprovació definitiva de l'homologació.  
c) Nombre relacionat d'instruments de planejament urbanístic. Puntuació segons nombre relacionat d'instruments de planejament urbanístic (dels esmentats en l'art. 14.2 i 3 del text refós de la Llei d'ordenació territorial, urbanisme i paisatge, aprovat pel Decret legislatiu 1/2021, de 18 de juny, del Consell), aprovats definitivament i en vigor, que modifiquen i/o desenvolupen el planejament general vigent (màxim 50 punts).  
  
Nre. d'instruments de planejament aprovat que modifiquen i/o desenvolupen el planejament general vigent Puntuació  
De 10 a 15 10  
De 16 a 20 20  
De 21 a 25 30  
De 26 a 30 40  
Més de 30 50  
  
  
S'entendrà com a instrument de planejament que modifique i/o desenvolupe el planejament general vigent l'aprovat definitivament i en vigor amb posterioritat a l'esmentat planejament general.  
A l'efecte del còmput d'instruments de planejament, el nombre màxim que es tindrà en compte serà l'indicat per l'ajuntament en el model i els termes que s'establisca en la convocatòria.  
En tot cas, i sense perjudici de les concrecions que s'establisquen en les convocatòries o instruccions corresponents:  
a) No es computa el planejament general vigent.  
b) No es considerarà a aquest efecte de puntuació el catàleg de proteccions, llevat que la seua tramitació haja sigut independent a la del planejament general.  
c) No es tindran en consideració els instruments de planejament no aprovats definitivament, ni els aprovats definitivament amb anterioritat al mateix planejament general vigent, ni els que han perdut la seua vigència, bé de manera concreta per sentència judicial ferma que declare nul el planejament o bé pels efectes d'aquesta. Tampoc es consideraran aquells instruments de planejament l'aprovació definitiva i vigència dels quals no resulte acreditada adequadament segons s'indique en la convocatòria o aquells la naturalesa com a instrument de planejament en vigor dels quals no es puga contrastar.  
d) No es computen instruments de gestió per no ser instruments de planejament conforme a l'article 14 del text refós de la Llei d'ordenació territorial, urbanisme i paisatge, aprovat pel Decret legislatiu 1/2021, de 18 de juny.  
e) No es computaran les declaracions d'interés comunitari, per no ser instruments de planejament conforme a l'article 14 del text refós de la Llei d'ordenació territorial, urbanisme i paisatge, aprovat pel Decret legislatiu 1/2021, de 18 de juny.  
d) Inclusió en els plecs de contractació aprovats per l'ens local dins de l'últim any natural a la publicació de les actuals bases reguladores, de clàusules de responsabilitat social en la forma prevista en el Decret 118/2022, en referència al seu article 24, en els termes i les concrecions que s'establisquen en la convocatòria (2 punts).  
2. En els casos en els quals, havent obtingut igual puntuació durant el procés d'avaluació, fora necessari resoldre l'empat, es resoldrà, en primer lloc, a favor de l'ajuntament amb major nombre d'instruments de planejament aprovat, i, en segon lloc, el municipi amb menor nombre d'habitants.  
Si persistira l'empat, s'atendrà el major nombre de treballadors amb discapacitat en la plantilla de l'ajuntament.  
Si encara així persisteix l'empat, s'atendrà la data i hora de presentació de la sol·licitud en el registre corresponent.  
La documentació acreditativa de desempat serà aportada en el moment en què es produïsca l'empat i no abans.  
3. Si un ajuntament beneficiari renuncia a la subvenció, el crèdit pressupostari podrà concedir-se sense necessitat de nova convocatòria a l'ajuntament sol·licitant següent per ordre de puntuació.  
  
Base 7. Resolució del procediment i termini màxim per a notificar  
1. La resolució del procediment serà dictada i notificada als ajuntaments beneficiaris en el termini màxim de sis mesos a partir de l'endemà de la publicació de la convocatòria. El termini esmentat per a la resolució de concessió podrà ser suspés o ampliat d'acord amb el que s'estableix en els articles 22 i 32 de la Llei 39/2015, d'1 d'octubre, del procediment administratiu comú de les administracions públiques.  
  
Transcorregut el termini de resolució sense que aquesta haja recaigut de manera expressa, les sol·licituds podran entendre's desestimades, de conformitat amb l'article 25 de la Llei 39/2015, d'1 d'octubre, LPAC.  
2. La resolució del procediment es notificarà en la forma prevista en la convocatòria. En tot cas, es publicarà en el Diari Oficial de la Generalitat Valenciana i es donarà publicitat de les ajudes d'acord amb el que s'estableix en l'article 23 de la Llei 1/2022, de 13 d'abril, de la Generalitat, de transparència i bon govern de la Comunitat Valenciana, en els termes i manera que s'establisca en la convocatòria. Així mateix, es remetrà a la Base de dades nacional de subvencions (BDNS), a l'efecte del que es disposa en l'article 18 de la Llei 38/2003, de 17 de novembre, general de subvencions.  
3. La resolució que es dicte posarà fi a la via administrativa. Contra les resolucions, expresses o presumptes, del procediment de concessió, podran interposar-se els recursos que siguen procedents conforme a la legislació vigent.  
  
Base 8. Activitat subvencionable  
1. Té la consideració d'activitat subvencionable els treballs consistents en l'elaboració del text consolidat del planejament urbanístic vigent. L'elaboració del text consolidat s'haurà d'ajustar a les següents condicions, a les que s'establisquen en la convocatòria i a les prescripcions establides en les instruccions que emeta al respecte la direcció general competent en matèria d'urbanisme.  
En tot cas, el text consolidat de l'activitat subvencionada:  
a) Inclourà el planejament general (pla general, normes subsidiàries o delimitació de sòl urbà) o, si és el cas, homologació global del planejament general a la Llei 6/1994, de 15 de novembre, de la Generalitat Valenciana, reguladora de l'activitat urbanística, les seues modificacions i el planejament de desenvolupament.  
b) Es compondrà de la següent documentació:  
b1. Document justificatiu de síntesi en el qual s'enumeren els documents que integren la consolidació, es descriga la problemàtica sorgida durant l'elaboració del text consolidat i els criteris adoptats per a solucionar-la.  
b2. Plans d'ordenació.  
b3. Text consolidat de les normes urbanístiques, incloent-hi fitxes de zona i de gestió.  
c) Es presentarà signat digitalment, diligenciat i en el format digital que s'indique en les prescripcions establides en la convocatòria i les instruccions que s'emeten per la direcció general competent en matèria d'urbanisme.  
2. Únicament serà subvencionable el treball elaborat per equips externs al personal del mateix ajuntament. El text consolidat ha de ser redactat per titulades i titulats superiors competents per a la redacció de planejament urbanístic.  
  
Base 9. Quantia de la subvenció o criteris per a la seua determinació  
1. En compliment del que preveu l'article 23.2, de l'LGS, i l'article 166, de l'LHPV, i d'acord amb el que establisca la Llei de pressupostos de la Generalitat Valenciana per a l'exercici corresponent, es convocaran les subvencions regulades per aquesta ordre i es donarà publicitat de les línies de crèdit i de l'import global màxim del corresponent exercici. La convocatòria podrà preveure, així mateix, l'ampliació de la dotació destinada a aquestes o una quantia addicional, en els termes establits en els articles 58 del Reial decret 887/2006, de 21 de juliol, pel qual s'aprova el Reglament de l'LGS, i 11 del Decret 77/2019, de 7 de juny, del Consell, de regulació del procediment de gestió del pressupost de la Generalitat.  
2. L'import màxim de la subvenció per a concedir a cada ajuntament per l'elaboració del text consolidat del planejament urbanístic vigent, activitat subvencionada, s'establirà en cada convocatòria. Es concedirà l'import màxim, IVA inclòs, sempre que el cost de l'activitat subvencionada siga igual o superior a aquest import màxim. Si el cost de l'activitat subvencionada, IVA inclòs, fora inferior, l'import de la subvenció es correspondrà amb aquest tenint en compte el que s'estableix en l'article 31 de la Llei 38/2003, de 17 de novembre.  
  
3. L'import de les subvencions en cap cas podrà ser de tal quantia que, aïlladament o en concurrència amb subvencions o ajudes d'altres administracions públiques, o d'altres ens públics o privats, supere el cost de l'activitat que haja de desenvolupar l'entitat beneficiària.  
4. El pagament de la subvenció concedida es realitzarà amb una justificació prèvia per l'Ajuntament de la realització de l'activitat per a la qual es va concedir la subvenció en els termes establits en les bases i la convocatòria corresponent. Sense perjudici d'això, i de conformitat amb els articles 171.2 i 3.b de la Llei 1/2015, de 6 de febrer, després de la concessió es realitzarà un pagament anticipat d'un 30 % de la subvenció concedida.  
Amb caràcter previ al pagament de la subvenció, tant de l'ajuda com de la bestreta, l'entitat beneficiària haurà de trobar-se al corrent en el compliment de les seues obligacions tributàries i davant de la Seguretat Social i, a més, haurà d'acreditar estar al corrent en el compliment de l'obligació de rendició dels seus comptes anuals davant la Sindicatura de Comptes, de conformitat amb la normativa aplicable.  
  
Base 10. Despeses subvencionables  
1. Les despeses subvencionables es regiran pel que es disposa en l'article 31 de la Llei 38/2003, de 17 de novembre, i en les corresponents convocatòries.  
2. Seran despeses subvencionables les establides en aquesta ordre de bases reguladores i, amb els requisits que, si és el cas, s'establisquen en les convocatòries corresponents.  
A aquest efecte, són subvencionables els honoraris derivats de la contractació dels serveis professionals i tècnics derivats de l'elaboració del text consolidat objecte de subvenció, conforme a la normativa que regeix la contractació del sector públic, particularment la Llei 9/2017, de 8 de novembre, de contractes del sector públic, per la qual es transposen a l'ordenament jurídic espanyol les directives del Parlament Europeu i del Consell 2014/23/UE i 2014/24/UE, de 26 de febrer de 2014, en relació amb el que s'estableix en la Llei 7/1985, de 2 d'abril.  
  
Únicament serà subvencionable el treball elaborat per equips externs al personal del mateix ajuntament.  
Aquesta contractació podrà ser anterior a la presentació de la sol·licitud de la subvenció, sempre que s'haja realitzat en l'exercici pressupostari de la convocatòria. En tot cas, el text consolidat ha d'ajustar-se al que s'estableix en aquestes bases i en la convocatòria i les instruccions aplicables.  
L'IVA de l'activitat subvencionada podrà formar part del cost subvencionable sempre que siga abonat efectivament pel beneficiari i no siga susceptible de recuperació o compensació, segons el que es disposa en l'article 31.8 de la Llei 38/2003, general de subvencions.  
  
Base 11. Justificació de les subvencions. Termini i forma de justificació  
1. Els ajuntaments beneficiaris hauran de presentar la documentació justificativa de la realització de l'activitat subvencionada, així com de les despeses subvencionables, en el termini màxim de 9 mesos comptats a partir de la publicació de la resolució de concessió.  
Només per causes degudament justificades, que impedisquen el compliment del termini de justificació, l'òrgan concedent podrà ampliar el termini de justificació. Aquesta ampliació no podrà excedir la meitat del termini inicial ni perjudicar drets de tercers, tenint en compte el que disposen els articles 32.1 de la Llei 39/2015, d'1 d'octubre, i 70 del Reial decret 887/2006, de 21 de juliol.  
2. La justificació de la subvenció s'efectuarà mitjançant tràmit electrònic a través de la seu electrònica de la Generalitat, segons s'especifique en la convocatòria.  
3. A l'efecte de justificació, amb les concrecions que, si és el cas, establisca la convocatòria, haurà de presentar-se la següent documentació:  
a) Factures reglamentàries segons la normativa vigent, o qualsevol altra documentació justificativa suficient, corresponents a les despeses subvencionables establides en base 10.  
b) Certificació de la secretaria municipal indicant que la factura o documentació justificativa suficient es correspon a la realització de l'activitat subvencionada, i quela contractació s'ha realitzat segons les bases i la convocatòria.  
c) Text consolidat, elaborat i diligenciat segons s'indique en la convocatòria i en les prescripcions establides en les instruccions que s'emeten per la direcció general competent en matèria d'urbanisme.  
  
d) Certificació acreditativa que l'ajuntament es troba al corrent en el compliment de l'obligació de rendició dels seus comptes anuals davant la Sindicatura de Comptes, llevat que l'ajuntament figure en el certificat mensual publicat a aquest efecte en el web de la Sindicatura de Comptes (Justificació - Síndic Comptes).  
4. L'òrgan concedent, o suplent que designe, comprovarà l'adequada justificació de la subvenció, i per a aquesta finalitat podrà requerir els justificants i la documentació oportuna a aquest efecte.  
La comprovació administrativa i tècnica de la justificació documental de la subvenció concedida es realitzarà mitjançant la revisió de la documentació que a aquest efecte s'haja establit en les bases reguladores.  
La no presentació de la justificació de la documentació en els terminis fixats en aquestes bases donarà lloc a la pèrdua de la subvenció. La justificació incompleta o defectuosa comportarà la pèrdua de la subvenció i el reintegrament de les quantitats percebudes, més els interessos de demora que siguen procedents.  
En el cas que la despesa realitzada per l'ajuntament beneficiari fora inferior a la quantia de la subvenció concedida, s'aplicaran les reduccions corresponents.  
  
Base 12. Obligacions dels ajuntaments beneficiaris  
1. A més de les establides en l'article 14 de la Llei 38/2003, de 17 de novembre, són obligacions dels ajuntaments beneficiaris de l'ajuda, en els termes que s'establisquen en la convocatòria i les instruccions corresponents, les següents:  
Denominar el document com a text consolidat del planejament urbanístic.  
Publicar en la pàgina web municipal el contingut íntegre del text consolidat.  
Donar a conéixer de manera inequívoca que es tracta d'una acció subvencionada per la Generalitat a través de la conselleria amb competències en matèria d'urbanisme.  
Declarar l'import de l'IVA que siga compensable o recuperable per l'entitat beneficiària.  
Aportar fons propis per al pagament de la part de l'import total de l'activitat que no cobrisca la subvenció concedida i que no haja sigut finançada d'una altra manera.  
Complir amb les obligacions de publicitat activa i transparència exigides en la normativa.  
Complir amb les següents obligacions sobre transparència, subministrament d'informació i dades obertes. Sense perjudici de les obligacions de transparència dels ajuntaments beneficiaris, en virtut de la Llei 19/2013, de 9 de desembre, de transparència, accés a la informació pública i bon govern, i de la Llei 1/2022, de 13 d'abril, de transparència i bon govern de la Comunitat Valenciana, aquells tenen les següents obligacions:  
g.1) Donar l'adequada publicitat del caràcter públic del finançament de programes, activitats, inversions o actuacions de qualsevol classe que siguen objecte de subvenció, incloent-hi el logotip de la Generalitat Valenciana en mitjans de difusió, com per exemple cartells, materials impresos, mitjans electrònics o audiovisuals i en qualsevol altre mitjà de publicitat que es realitze de l'activitat subvencionada.  
  
g.2.) Subministrar a la conselleria concedent, amb un requeriment previ, tota la informació que siga necessària per al compliment per aquesta de les obligacions previstes en la legislació sobre transparència, en el termini de 15 dies hàbils des del requeriment.  
g.3.) La disposició dels nous conjunts de dades que es generen per la formalització i el desenvolupament de les subvencions atorgades per l'Administració de la Generalitat, sempre que siga possible, com a conjunt de dades obertes.  
3. L'incompliment de les obligacions exigides en aquestes bases, i en les corresponents convocatòries, donarà lloc a l'exigència de les responsabilitats que corresponguen d'acord amb la legislació vigent i, de manera especial, amb el que disposa la Llei 1/2015, de 6 de febrer, així com, si és el cas, a la pèrdua del dret al cobrament de la subvenció i/o al reintegrament d'aquesta en els termes de la base 14.  
  
Base 13. Compatibilitat de les subvencions  
Aquestes subvencions seran compatibles amb la percepció d'altres subvencions, ajudes, ingressos o recursos per a la mateixa finalitat, procedents de qualssevol administracions o entitats públiques o privades, nacionals, de la Unió Europea o d'organismes internacionals, tenint en compte que l'import total de les subvencions rebudes en cap cas podrà ser de tal quantia que, aïlladament o en concurrència amb altres subvencions, ajudes, ingressos o recursos, supere el cost de l'activitat subvencionada. En aquest cas, serà procedent el reintegrament de l'excés.  
  
  
Base 14. Modificació de la resolució de concessió i reintegrament  
1. Tota alteració de les condicions tingudes en compte per a la concessió de la subvenció, i en tot cas l'obtenció concurrent d'altres aportacions fora dels casos permesos en les normes reguladores, podrà donar lloc a la modificació de la resolució de concessió, en els termes establits en la normativa reguladora de la subvenció, d'acord amb el que es preveu en l'article 19.4 de la Llei 38/2003 i els articles 64 i 86 del Reglament de la Llei general de subvencions.  
En el supòsit de concurrència amb altres subvencions o ajudes, quan es tinga coneixement de la concessió atorgada per altres administracions o ens públics o privats pel mateix concepte, la seua obtenció determinarà en tot cas la minoració o el reintegrament de la subvenció concedida en la mesura que siga necessari perquè la suma total de les ajudes no supere el cost de l'activitat subvencionada.  
2. Constitueix un supòsit de pèrdua del dret al cobrament de la subvenció i, si és el cas, de reintegrament d'aquesta, el fet que la quantitat concedida en concepte de subvenció siga destinada a la realització d'una activitat o al compliment d'una finalitat prohibida en el títol VI de la Llei 14/2017, de memòria democràtica i per a la convivència de la Comunitat Valenciana, o a la promoció de la LGTBIfòbia, incloent-hi la promoció o realització de teràpies de conversió conforme al que preveu l'art. 82 de la Llei 4/2023, per a la igualtat real i efectiva de les persones trans.  
3. Serà procedent el reintegrament de les quantitats percebudes i l'exigència de l'interés de demora corresponent des del moment del pagament de la subvenció fins a la data en què s'acorde la procedència del reintegrament, o la data en què el deutor ingresse el reintegrament si és anterior a aquesta, en els casos previstos en l'article 37 de la Llei 38/2003, de 17 de novembre, LGS, de conformitat amb els articles 91, 92 i 93 del seu reglament, aprovat per Reial decret 887/2006, de 21 de juliol, i en la normativa reguladora de la subvenció.  
4. El procediment de reintegrament seguirà les disposicions generals sobre procediment administratiu comú, amb les especialitats establides en l'article 172 apartat 4 de la Llei 1/2015, de 6 de febrer.  
5. El que es disposa en els apartats 1 i 2 serà aplicable sense perjudici de la possible qualificació dels fets com a infracció administrativa i de la incoació del procediment sancionador, d'acord amb els articles 52 i següents de la Llei 38/2003, de 17 de novembre, i 173 i següents de la Llei 1/2015, de 6 de febrer.  
6. La persona titular de la direcció general amb competència en urbanisme és l'òrgan competent per a la resolució dels expedients de reintegrament que siguen pertinents i les resolucions de desistiment.  
  
Base 15. Mètode de comprovació de la realització de l'activitat a través del corresponent pla de control  
1. La comprovació material de l'efectiva realització de l'activitat subvencionada es realitzarà mitjançant el corresponent pla de control que elabore la direcció general amb competència en matèria d'urbanisme, i s'aprove de conformitat amb el que es preveu en l'article 169.3 de la Llei 1/2015, de 6 de febrer.  
2. El tipus de control material serà de caràcter administratiu i de qualitat:  
A) Abast: se seleccionarà, almenys, el 25 % del total dels expedients de la línia, sempre que la suma dels imports subvencionats a aquests arribe a un 25 % de l'import total segons resolució de concessió de la convocatòria corresponent. Si no s'arriba a aquest percentatge de despesa, s'augmentarà el percentatge dels expedients seleccionats fins a arribar-hi.  
Com a part del control de qualitat, es verificarà, en els termes que s'indiquen, el compliment dels següents compromisos de transparència. En concret:  
- Publicar en la pàgina web municipal el contingut íntegre del text consolidat.  
- Donar a conéixer de manera inequívoca que es tracta d'una acció subvencionada per la Generalitat a través de la conselleria amb competències en matèria d'urbanisme.  
Quant als criteris de selecció, seran aleatoris, tenint en compte el que establisca el pla de control material.  
En el pla de control material que s'aprove podran canviar-se de manera motivada els percentatges i criteris de selecció previstos en aquestes bases reguladores.  
B) Mode d'execució: el tipus de control material serà, en tot cas, de caràcter administratiu (documental) i es realitzarà en el moment que s'establisca en el corresponent pla de control material.  
  
  
Base 16. Protecció de dades de caràcter personal  
1. La gestió de les ajudes previstes en aquestes bases comporta el tractament de dades de caràcter personal, havent de complir-se les mesures i garanties regulades en la normativa en matèria de protecció de dades, especialment el Reglament (UE) 2016/679, del Parlament Europeu i del Consell, de 27 d'abril de 2016, relatiu a la protecció de les persones físiques pel que fa al tractament de dades personals i a la lliure circulació d'aquestes dades i en la Llei orgànica 3/2018, de 5 de desembre, de protecció de dades personals i garantia dels drets digitals.  
  
2. En el disseny de la sol·licitud, dels formularis, de l'aportació documental i altres actes administratius, s'han de tindre en compte els principis de protecció de dades. En concret, les dades personals seran adequades, pertinents i limitades al que siga necessari en relació amb els fins per als quals són tractades.  
3. En la convocatòria s'inclourà la informació que s'ha de facilitar a les persones interessades en relació amb les seues dades de caràcter personal, de conformitat amb el que preveuen els articles 13 i 14 del Reglament (UE) 2016/679 i l'article 11 de la Llei orgànica 3/2018, de 5 de desembre.  
Quan l'ajuntament sol·licitant aporte dades de caràcter personal de terceres persones en el procediment administratiu, tindrà l'obligació d'informar-los dels següents extrems:  
- La comunicació d'aquestes dades a l'Administració de la Generalitat per a tractar-les en l'àmbit de les seues competències i d'acord amb els fins del procediment.  
- La possibilitat que la Generalitat faça consultes relacionades amb les seues dades per a comprovar-ne, entre altres aspectes, la veracitat. Si, en virtut d'una llei, aquesta consulta requereix autorització per part de les persones les dades de les quals es consultaran, l'ajuntament sol·licitant haurà d'haver recaptat aquesta autorització, que estarà disponible a requeriment de la Generalitat en qualsevol moment.  
- De la possibilitat i manera d'exercir els drets d'accés, rectificació, supressió, limitació del tractament o oposició que l'assisteixen en relació amb el tractament de les seues dades personals.  
4. En la gestió d'aquestes ajudes es garantirà una seguretat adequada de les dades personals, incloent-hi la protecció contra el tractament no autoritzat o il·lícit i contra la seua pèrdua, destrucció o dany accidental, mitjançant l'aplicació de mesures tècniques o organitzatives apropiades per a aconseguir la integritat i confidencialitat de les dades.